
România are nevoie de donatori. În fiecare zi.
Angajați, voluntari și colaboratori ai Crucii Roșii Române- Filiala Vrancea
vor dona sânge în 11 iunie 2026. Tu când o faci?


Focșani, 11 iunie 2026 – Angajați, voluntari și colaboratori ai Crucii Roșii Române- Filiala Vrancea vor dona sânge în 11 iunie 2026, la Centrul de Transfuzie Sanguină Vrancea alăturându-se astfel campaniei naționale de informare și conștientizare „Faci bine, te simți bine. DONEAZĂ! Sânge pentru viață”, un demers dedicat promovării donării voluntare și regulate de sânge și atragerii unui număr cât mai mare de donatori. 

Și tu poți dona sânge: direct, la cel mai apropiat centru de transfuzie sau cu o programare în prealabil, prin aplicațiile #Donorium sau #BlooDoChallenge.
Campania „Faci bine, te simți bine. DONEAZĂ! Sânge pentru viață , derulată la nivel național de Crucea Roșie Română împreună cu Institutul Național de Transfuzie Sanguină, a pornit de la o realitate esențială: nevoia de sânge este permanentă, iar fiecare donare poate salva până la trei vieți. Sângele și componentele sanguine sunt indispensabile în tratarea pacienților cu afecțiuni grave, a victimelor accidentelor, a persoanelor care necesită intervenții chirurgicale complexe sau tratamente oncologice.

În anul 2025, în România s-au înregistrat aproximativ 352.000 de donatori unici de sânge, reprezentând 3,3% din populația rezidentă eligibilă pentru donare. Acest procent situează România în intervalul mediu european, unde între 3% și 5% din populație donează sânge anual, și peste media globală, estimată la aproximativ 1–2% din populație.

Datele disponibile arată că donatorul tipic de sânge din România este un adult cu vârsta cuprinsă între 35 și 45 de ani, predominant din mediul urban, unde accesul la centrele de transfuzie este mai facil, iar campaniile de informare sunt mai frecvente. Acesta este, de regulă, activ profesional, are un nivel educațional mediu sau superior, se află într-o stare bună de sănătate și manifestă o receptivitate crescută față de mesajele de sănătate publică și responsabilitate socială.

Cu toate acestea, necesarul de sânge rămâne o provocare constantă. Cererea poate crește semnificativ în situații critice, precum accidente colective, dezastre naturale sau evenimente cu un număr mare de victime. Experiențele recente au demonstrat că, în astfel de momente, solidaritatea populației și mobilizarea rapidă a donatorilor sunt esențiale pentru salvarea de vieți.
 
Prin intermediul campaniei, Crucea Roșie Română și Institutul Național de Transfuzie Sanguină urmăresc să crească gradul de informare privind importanța donării regulate de sânge, să încurajeze participarea populației la acest act voluntar și să contribuie la consolidarea unei culturi a solidarității și responsabilității civice.

Crucea Roșie Română. Aici, de 150 de ani.

Despre Crucea Roșie Română
Crucea Roșie Română este o organizație umanitară auxiliară autorității publice și abilitată prin lege să asigure asistență umanitară în caz de dezastre și să vină în sprijinul persoanelor vulnerabile. Societatea Națională de Cruce Roșie din România a luat ființă în 1876 și prin programele și activităţile sale în beneficiul societății, contribuie la prevenirea și alinarea suferinței sub toate formele, protejează sănătatea și viața, promovează respectul față de demnitatea umană, fără nicio discriminare bazată pe naționalitate, rasă, sex, religie, vârstă, apartenență socială sau politică.
Urmărește Crucea Roșie Română pe Facebook, Instagram, LinkedIn, TikTok, YouTube și X!

Despre Institutul Național de Transfuzie Sanguină
Institutul Național de Transfuzie Sanguină "Prof. Dr. C. T. Nicolau" este o instituție publică cu personalitate juridică, în subordinea Ministerului Sănătății, având ca obiect de activitate conducerea, organizarea și coordonarea activității de transfuzie sanguină, cercetarea științifică medicală, precum și învățământul medical de specialitate în domeniul transfuziei sanguine. INTS promovează donarea de sânge, care este un act voluntar, anonim și neremunerat. Realizarea autosuficienței sângelui și a componentelor sanguine umane este un obiectiv național prioritar al politicii de sănătate, în condițiile utilizării terapeutice optime și raționale, în concordanță cu practica modernă de terapie transfuzională.




Persoană de contact Crucea Roșie Română-Filiala Vrancea:
Rodica Davidean
Telefon – 0741 993 954
E-mail: vrancea@crucearosie.ro





